Reindl
A Reindl oda Rein is a flochs rechteckads oda runds Kochgschia mit zwoa Hengln. A Reindl is a Mittlding zwischn Pfandl und Hafal, es is weniga hoch ois wia broad.

A Reindl braucht ma zan Brodn und Bocha, beispuisweis fian Schweinsbrodn, fian Ganslbrodn, fian Opfestrudl oda fiad Rohrnudln. De Karntna Mejspeis Reindling hod ian Nama vom Reindl, wo s drin aussabocha wead.

Im broadan Sinn wead Reindl oba aa ois Synonym fia Pfandl und Hafal vawendd, im engan Sinn is damit nua s rechteckade Kochgschirr gmoant. Da Schmeller schreibt iba de Rein: "die alte bezeichnung lebt noch mundartlich, vorwiegend in Oberdeutschland, wo sie von einem flachen küchentiegel von blech oder thon oder von einer flachen milchschüssel gebraucht wird."

An Reindlhoarschnitt nennt ma a Frisua, wen de Hoar gleichlang ohne Façon gschnittn san (wias friaa de Angela Merkel ghobt hod). Beispuisotz: "Homs da bein Hoarschneida a Reindl aufgsetzt?"

Galerie

Schau aa 
Pfannaflicka (Rastlbinda, Kesslflicka), wos hinniche Metoigschia wieda gflickt hod.

Beleg 

Küche
Behälter